Suomalainen sopeutumiseläkejärjestelmä on lottovoitto kansanedustajille, jotka ovat aloittaneet eduskunnassa ennen vuotta 2011 ja onnistuneet uusimaan paikkansa seuraavissa vaaleissa. Ainutlaatuinen järjestelmä takaa harvalukuiselle eliittijoukolle lokoisat eläkepäivät ja tuhansien eurojen kuukausitulot jopa 25 vuodeksi.

Kokoomuksen entinen kansanedustaja ja ministeri Suvi Lindén on nostanut sopeutumiseläkettä vuodesta 2011. Lindénin eläke on noin 5 800 euroa kuukaudessa. JARNO JUUTI

Kansanedustajien sopeutumiseläke on ollut kuluvan vuoden kuumia puheenaiheita kotimaan politiikassa. Iltalehti on uutisoinut aiheesta heinäkuussa ja elokuussa, Kauppalehti syyskuussa ja lokakuussa.

Tasavallan presidentti Sauli Niinistö otti asiaan kantaa Iltalehden haastattelussa elokuussa.

Sopeutumiseläkejärjestelmää on pidetty kohtuuttomana, koska se on niin avokätinen, että se käytännössä estää parhaassa työiässä olevien ihmisten työllistymisen.

Paljon esillä olleet entiset ministerit Tanja Karpela (kesk), Suvi Lindén (kok) ja Anne Holmlund (kok) ovat tästä hyvä esimerkki.

Niin kauan kuin kotona olemisesta maksetaan 4 000, 5 000 tai jopa 6 000 euroa kuukaudessa, Karpelan, Lindénin ja Holmlundin ei yksinkertaisesti kannata mennä palkkatöihin.

Karpelan, Lindénin ja Holmlundin tulokehitys vuosina 2009-2016

Karpela on tällä hetkellä 47-vuotias, Lindén 55-vuotias ja Holmlund 53-vuotias. Esimerkkejä löytyy muitakin. Yksi sellainen on eläkekikkailusta heinäkuussa kärynnyt entinen kansanedustaja Päivi Lipponen (sd), 50.

Suomalaiset kansanedustajat ovat onnistuneet säätämään itselleen kannustinloukun, jollaista ei ole missään muualla.

Ruotsin, Islannin ja Tanskan mallit

Ruotsissa on käytössä sopeutumisjärjestelmä, joka on tarkoitettu väliaikaiseksi tulonlähteeksi sikäläisestä eduskunnasta pudonneille kansanedustajille.

Alle 65-vuotiaana eduskunnan jättävälle kansanedustajalle, joka on palvellut yhtäjaksoisesti 3-6 vuotta, maksetaan Ruotsissa niin sanottua takuutuloa vuoden ajan. Yli kuusi vuotta yhtäjaksoisesti palvelleelle kansanedustajalle maksettavan takuutulojakson kesto riippuu edustajan iästä. Jos edustaja on ehtinyt täyttää 50 vuotta, maksetaan hänelle takuutuloa 65-vuotiaaksi saakka.

Kaikki tulot vähentävät maksettavaa takuutuloa, joka on ensimmäisenä vuotena 80 prosenttia kansanedustajan palkkiosta ja toisesta vuodesta eteenpäin enintään 66 prosenttia. Ruotsissa kansanedustajan kuukausipalkkio on 65 400 kruunua, mikä on nykykurssilla noin 6 700 euroa.

Kansanedustajat ovat onnistuneet säätämään itselleen ainutlaatuisen kannustinloukun, jota myös sopeutumiseläkkeeksi kutsutaan. JENNI GÄSTGIVAR

Islannissa on käytössä väliaikainen kompensaatiomalli paikallisesta eduskunnasta tippuneille kansanedustajille. Islantilainen kansanedustaja, joka on palvellut yhden nelivuotiskauden, on oikeutettu edustajanpalkkiota vastaavaan summaan (8 900 euroa) kolmeksi kuukaudeksi. Yli kaksi kautta palvellut kansanedustaja on oikeutettu samaan summaan kuudeksi kuukaudeksi.

Mikäli entinen kansanedustaja työllistyy, kompensaation maksaminen keskeytetään, jos palkka uudesta työstä on saman verran tai enemmän kuin hänelle maksettu kompensaatio. Muussa tapauksessa kompensaatiosta vähennetään uudesta työstä saatu palkka.

Tanskassa on käytössä malli, jossa paikallisesta eduskunnasta tippuneelle kansanedustajalle maksetaan edustajan peruspalkkiota (7 300 euroa) vastaava lisäkorvaus 6-21 kuukauden ajan, edustajanuran kestosta riippuen. Ensimmäisenä vuotena entinen kansanedustaja voi ansaita lisätuloja enintään 18 200 euroa. Siitä eteenpäin kaikki tulot vaikuttavat korvaukseen.

Kolmen naisen kultapossukerho

Iltalehti selvitti, mikä oli Karpelan, Lindénin ja Holmlundin työttömyysturvan laskennallinen arvo sillä hetkellä, kun heistä tuli " työttömiä eläkeläisiä " .

Työttömyysturvan (sopeutumiseläkkeen) arvo on laskettu ottamalla huomioon edustajan ikä, edustajauran kesto ja edustajauran aikaiset tulot enintään 15 viimeiseltä vuodelta. Laskuissa on mukana eduskunnan maksamat palkkiot sekä valtioneuvoston kanslian maksamat palkkiot. Tiedot ovat vuosilta 1995-2015. Markka-ajan palkkiot on muutettu euroiksi Suomen Pankin rahanarvokertoimien mukaisesti.

Karpelan ja Lindénin sopeutumiseläkkeiden laskennallinen arvo on 1,1 miljoonaa euroa, mikä vastaa 2 000 euroa kuukaudessa ansaitsevan siivoojan 44 vuoden palkkaa - lomarahat mukaan lukien. Holmlundin sopeutumiseläkkeen laskennallinen arvo on sekin 850 000 euroa. Karpela ja Lindén ovat nostaneet sopeutumiseläkettä yhtäjaksoisesti vuodesta 2011, Holmlund vuodesta 2015.

Karpelan sopeutumiseläke on palkkakertoimella korotettuna noin 4 500 euroa, Lindénin noin 5 800 euroa ja Holmlundin noin 5 200 euroa kuukaudessa. Suomalaisten keskieläke oli viime vuonna 1 632 euroa kuukaudessa.

Keskustan entinen kansanedustaja ja ministeri Tanja Karpela on nostanut sopeutumiseläkettä vuodesta 2011. Karpelan eläke on noin 4 500 euroa kuukaudessa. JENNI GÄSTGIVAR

Karpela on nostanut eläkettä noin 300 000 euroa, Lindén noin 450 000 euroa ja Holmlund noin 150 000 euroa. Karpelalla on edelleen ”nostovaraa” noin 800 000 euroa, Lindénillä noin 650 000 euroa ja Holmlundilla noin 700 000 euroa.

Edellä mainittu nostovara realisoituu, mikäli kolmikko jatkaa sopeutumiseläkkeen nostamista vanhuuseläkeikään. Karpela täyttää 65 vuotta vuonna 2035, Lindén vuonna 2027 ja Holmlund vuotta 2029.

Kouluttaa koiria veronmaksajien piikkiin

Keskustan kansanedustajana vuosina 1999-2011 toiminut Karpela oli Anneli Jäätteenmäen (kesk) pätkähallituksen ja Matti Vanhasen (kesk) ykköshallituksen kulttuuriministeri vuosina 2003-2007.

Karpela nousi julkisuuteen vuonna 1991, kun hänet kruunattiin Miss Suomeksi. Vuonna 1999 hänet valittiin eduskuntaan. Vuoden 2003 vaaleissa Karpela oli Uudellamaalla äänikuningatar ja löysi itsensä ministeri-Audin takapenkiltä.

Karpela jätti eduskunnan omasta tahdostaan 40-vuotiaana huhtikuussa 2011 ja on nostanut tilapäiseksi työttömyysturvaksi tarkoitettua sopeutumiseläkettä yhtäjaksoisesti siitä saakka.

Tällä hetkellä Karpela toimii koirankouluttajana KaEr Oy:ssä, jonka toimitusjohtajana toimii Karpelan mies Janne Erjola. Karpela ja Erjola omistavat yrityksen puoliksi.

Tuoreimman tilinpäätöksen mukaan KaEr teki viime tilikaudella 75 000 euron liikevaihdolla vajaan 3 000 euron voiton. Henkilöstökuluihin meni vajaat 40 000 euroa.

Julkisten verotietojen mukaan Karpela ansaitsi viime vuonna 54 000 euroa ja Erjola 40 000 euroa. Karpelan tulot ovat käytännössä katsoen kokonaan sopeutumiseläkettä, joten henkilöstökulujen täytyy olla Erjolalle maksettua palkkaa.

Karpela kouluttaa koiria yhdessä miehensä Janne Erjolan kanssa. Erjolan palkan maksaa kaksikon yritys, Karpelan palkan veronmaksajat. KARI PEKONEN/IL

Ei kiire takaisin työmarkkinoille

Eduskunnasta 49-vuotiaana tippunut Lindén on nostanut sopeutumiseläkettä yhtäjaksoisesti kesäkuusta 2011 saakka.

Lindén toimi kokoomuksen kansanedustajana vuosina 1995-2011 ja Vanhasen kakkoshallituksen ja Mari Kiviniemen (kesk) hallituksen viestintäministerinä vuosina 2007-2011. Lindén oli myös Paavo Lipposen (sd) kakkoshallituksen kulttuuriministeri vuosina 1999-2002.

Julkisten verotietojen mukaan Lindén ansaitsi viime vuonna 79 000 euroa, josta ansiotulojen osuus oli 70 000 euroa. Pääomatuloja Lindénillä oli 9 000 euroa. Pääomatulot eivät vaikuta sopeutumiseläkkeeseen millään tavalla.

Startupeja konsulttiyhtiönsä kautta "auttelevalla" Lindénillä ei ole kiire takaisin työmarkkinoille. JOEL MAISALMI

Lindénin mukaan sopeutumiseläke on hänen pääsääntöinen tulonsa. Vapaa-ajallaan Lindén ”auttelee” startupeja konsulttiyhtiönsä PearlConin kautta.

Kaupparekisterin mukaan Lindénin konsulttiyhtiö teki viime vuonna 53 000 euron liikevaihdolla 16 000 euron tuloksen. Yhtiö ei ole vielä maksanut omistajilleen osinkoa.

Iltalehti haastatteli Lindéniä viimeksi heinäkuussa. Tuolloin Lindénillä ei ollut kiire takaisin työmarkkinoille.

- Ainakin omalla kohdallani soveltuvat työt ovat Helsingissä ja itse asun Oulussa, Lindén perusteli Iltalehdelle.

Nostaa pokkana ”tuplapalkkaa”

Holmlund toimi kokoomuksen kansanedustajana vuosina 2002-2015 ja oli Vanhasen kakkoshallituksen ja Kiviniemen hallituksen sisäministerinä vuosina 2007-2011. Holmlund jätti eduskunnan keväällä 2015.

Eduskunnan varakkaimpiin kuuluneella Holmlundilla on merkittävää kiinteistöomaisuutta, joka takaa hänelle muhkeat pääomatulot - vuodesta toiseen.

Kokoomuksen entinen kansanedustaja ja ministeri Anne Holmlund on nostanut sopeutumiseläkettä yhtäjaksoisesti huhtikuusta 2015. Holmlundin eläke on noin 5 200 euroa kuukaudessa. ALEKSI POUTANEN

Holmlund ansaitsi viime vuonna 115 000 euroa, josta ansiotulojen (sopeutumiseläkkeen) osuus oli 63 000 euroa. Pääomatuloja Holmlundilla oli 52 000 euroa.

Holmlund ei halunnut kesällä kommentoida sopeutumiseläkettään sen tarkemmin.

- En näe mitään syytä kommentoida siihen asiaan, se on nykyinen lainsäädäntö ja nykyiset lainsäätäjät päättävät, mitä sille tapahtuu. Elän sen mukaan, mitä Suomen lainsäädäntö sanoo, Holmlund totesi Iltalehdelle heinäkuussa.

Ministerit vaikenevat

Iltalehti kysyi valtiovarainministeri Petteri Orpolta (kok) sekä oikeusministeri Antti Häkkäseltä (kok), mitä mieltä he ovat lainsäätäjinä järjestelmästä, joka käytännössä estää parhaassa työiässä olevan ihmisen työllistymisen jopa 25 vuodeksi.

Kumpikaan ministereistä ei halunnut vastata kysymykseen.

Kevan mukaan sopeutumiseläkkeitä ja sopeutumisrahaa maksettiin vuosina 2015-2016 yhteensä neljä miljoonaa euroa. Vuonna 2015 niitä maksettiin 2,2 miljoonan euron edestä ja viime vuonna 1,8 miljoonan euron edestä.

Sopeutumiseläkejärjestelmän piirissä on edelleen 65 nykyistä kansanedustajaa, muun muassa keskustan 35-vuotias Tuomo Puumala.

Puumala aloitti eduskunnassa vuonna 2007 vain 25-vuotiaana, ja mikäli hän tippuu keväällä 2019 eduskunnasta - tai jättää sen omasta tahdostaan - on hän oikeutettu noin 3 300 euron suuruiseen sopeutumiseläkkeeseen.

Puumalan eläkeoikeus jatkuu vuoteen 2047 saakka, jolloin hän täyttää 65 vuotta.

Keskustan kansanedustaja Tuomo Puumala nousi eduskuntaan 25-vuotiaana. Puumala sopeutumiseläkeoikeus jatkuu vuoteen 2047 saakka, jolloin hän täyttää 65 vuotta. JOEL MAISALMI

Hallituksen 17 ministeristä sopeutumiseläkkeen piirissä on lähes joka toinen.

He ovat valtiovarainministeri Petteri Orpo, ulkoministeri Timo Soini (sin), sisäministeri Paula Risikko (kok), elinkeinoministeri Mika Lintilä (kesk), kunta- ja uudistusministeri Anu Vehviläinen (kesk), asunto-, energia- ja ympäristöministeri Kimmo Tiilikainen (kesk) sekä ja maa- ja metsätalousministeri Jari Leppä (kesk).

Myös hallituksen aikaisempi perhe- ja peruspalveluministeri Juha Rehula (kesk) on vanhan sopeutumiseläkejärjestelmän piirissä.

Eduskunnan puhemies Maria Lohela (sin) on luvannut ottaa sopeutumiseläkkeet esille vielä tämän vuoden aikana.

Toistaiseksi Iltalehden tiedossa ei ole, että mitään olisi tapahtunut asian suhteen. Lohela joutuu jättämään pestinsä ensi vuoden helmikuussa.

Juttua muokattu 23.11.2017 kello 12.14: Toisin kuin jutussa aikaisemmin kerrottiin, Holmlund ei tippunut eduskunnasta kevään 2015 vaaleissa. Holmlund ei asettunut vaaleissa ehdolle.